สื่อเผยกรีซเตรียมหารือกับทรอยก้าวันอังคารนี้-ถกรายละเอียดข้อตกลงเงินกู้
รัฐบาลกรีซเตรียมเริ่มหารือกับกลุ่มทรอยก้า ซึ่งเป็นเจ้าหนี้ของกรีซที่ประกอบด้วยกองทุนการเงินระหว่างประเทศ (IMF) ธนาคารกลางยุโรป (ECB) และกรรมาธิการยุโรป (EC) ในวันอังคารที่ 28 ก.ค.นี้ จากเดิมที่มีกำหนดหารือเมื่อวันศุกร์ที่ผ่านมา
27 ก.ค. 2558

สื่อต่างประเทศรายงานว่า รัฐบาลกรีซเตรียมเริ่มหารือกับกลุ่มทรอยก้า ซึ่งเป็นเจ้าหนี้ของกรีซที่ประกอบด้วยกองทุนการเงินระหว่างประเทศ (IMF) ธนาคารกลางยุโรป (ECB) และกรรมาธิการยุโรป (EC) ในวันอังคารที่ 28 ก.ค.นี้ จากเดิมที่มีกำหนดหารือเมื่อวันศุกร์ที่ผ่านมา
การหารือครั้งนี้จะมีขึ้น ในขณะที่การดำเนินมาตรการควบคุมเงินทุนของกรีซได้ล่วงเข้าสู่สัปดาห์ที่ 5 แล้ว
ทั้งนี้ บรรดาเจ้าหน้าที่จากทรอยก้ามีกำหนดจะเริ่มหารือกับทางการกรีซภายในวันอังคารนี้เกี่ยวกับนโยบายที่กรีซต้องดำเนินการในช่วง 3 ปีข้างหน้าเพื่อแลกกับเงินช่วยเหลือวงเงิน 8.6 หมื่นล้านยูโร
เมื่อวันศุกร์ที่ผ่านมา นางออลกา เกโรวาซิลิ โฆษกรัฐบาลกรีซ กล่าวว่าความล่าช้าในการเดินทางของคณะเจ้าหน้าที่ทรอยก้ามายังกรีซ เกิดจากเหตุขัดข้องทางด้านเทคนิค
การเจรจาระหว่างเจ้าหนี้และกรีซกำลังจะมีขึ้น หลังจากในช่วงสัปดาห์ที่ผ่านมา รัฐสภากรีซได้ให้การอนุมัติต่อมาตรการปฏิรูปเศรษฐกิจ 2 ฉบับเกี่ยวกับการปฏิรูประบบการจัดเก็บภาษี, เงินบำเหน็จบำนาญ, การธนาคาร และกระบวนการยุติธรรม
 
อินโฟเควสท์ แปลและเรียบเรียง